Goeie besluit van VSA om wapenvoorsiening aan Siriese rebelle te staakFoto: pixabay.com Vier jaar en sowat een miljard dollar later, het die VSA nou uiteindelik besluit om sy mislukte poging te staak om sogenaamde gematigde rebelle in Sirië te bewapen. ’n Program wat aanvanklik deur Hillary Clinton, toe minister van Buitelandse Sake, en Generaal David Petraeus, direkteur van die Amerikaanse Sentrale Intelligensiediens, voorgestel is, is gedurende 2013 in groot geheimhouding deur die CIA ingestel nadat president Barack Obama die program goedgekeur het. Die Obama-administrasie wou graag sien dat die Assad-regering in Sirië tot ’n val kom. Obama was egter bang om soos sy voorganger, George W. Bush, in nog ’n uitgerekte oorlog in die Midde-Ooste betrokke te raak. Die idee om sogenaamde gematigde rebellegroepe met wapens, opleiding en strategiese beplanning te help om die Assad-regering tot ’n val te bring en demokrasie na Sirië te bring, is dus deur Obama as ’n goeie idee beskou. Die probleem hiermee is natuurlik dat hulle die werklike situasie in Sirië en eintlik die hele Midde-Ooste onderskat het. Die radikalisering van Soenniete sedert die oorname van ’n Sjiiete-regering in Irak en die totstandkoming van die Islamitiese Staat het ook ernstige gevolge vir Sirië gehad. Die Islamitiese Staat het die Burgeroorlog wat sedert Maart 2011 in Sirië woed en die chaos wat dit tot gevolg gehad het, gebruik om ook sy invloed daar onder die Soenniete uit te brei. Die rebellegroep wat deur die Amerikaanse program gesteun is, die Vry Siriese Weermag, was aanvanklik ’n splintergroep wat met die ontstaan van die burgeroorlog van die land se weermag weggebreek het met die uitsluitlike doel om die Assad-regering te onttroon. Meer as 90% van die groep se lede was Soenniete en kort nadat die CIA sy program in 2013 ingestel het, was dit reeds duidelik dat dele van die Vry Siriese Weermag geradikaliseer is en selfs bande met die Islamitiese Staat aangegaan het. Die Britse joernalis Patrick Cockburn skryf in ’n boek oor die Islamitiese Staat wat in 2014 verskyn het, dat daar reeds teen 2014 nie meer veel tekens van ’n gematigde groep rebelle in Sirië oor was nie. Groot dele van die Vry Siriese Weermag het toe reeds saam met die Islamitiese Staat teen Assad se weermag geveg. Meer en meer van die wapens en ammunisie wat deur die Amerikaners aan die sogenaamde gematigdes gegee is, het in die hande van die Islamitiese Staat begin beland. Daarteenoor het Rusland en Iran met gefokusde aanslae daarin geslaag om gematigde groepe wat wel oor was, aan te val en ruimte vir die Assad-regering te skep om grondgebied wat deur beide die Islamitiese Staat en die Vry Siriese Weermag bekom is, terug te wen. President Trump se besluit verlede week om die peperduur CIA-program in Sirië te staak maak goeie sin. Indien Amerika enigiets uit sy eksperimente in Irak en Libië kon leer, is dit dat Midde-Oosterse lande soms beter daaraan toe is mét ’n diktator as daarsonder. Onder Assad is menseregtevergrype gepleeg, maar was Sirië redelik vreedsaam en stabiel en kon selfs die land se Christene, meer as 11% van die bevolking, in vrede leef. Die Trump-besluit beteken dat Amerika aanvaar dat Assad nie gaan padgee nie. Ná Irak en Libië het Amerika en sy wapens ook in Sirië meer sleg as goed gedoen.